**MINISTARSTVO ZNANOSTI, OBRAZOVANJA I SPORTA**

**KLASA:**

**URBROJ:**

**Zagreb, 12. lipnja 2018.**

**OSNOVNIM I SREDNJIM ŠKOLAMA**

* svima -

# **PREDMET: Upute o obavljanju poslova zaštite na radu u obrazovnim ustanovama**

* *dostavlja se*

Poštovane/i

Na osnovu brojnih upita o načinu ostvarivanja obveza ravnatelja kao poslodavaca u osnovnim i srednjim školama upućujemo Vam slijedeće upute:

Osnovne i srednje škole su obveznici provedbe Zakona o zaštiti na radu (NN 71/14., 118/14., - dalje Zakon) i provedbenih propisa. Temeljem članka 17. Zakona poslodavac je obvezan organizirati i provoditi zaštitu na radu.

Poslodavac, u ovom slučaju ravnatelj, je odgovoran za organiziranje obavljanja poslova zaštite na radu radnika u svim dijelovima organizacije rada i u svim radnim postupcima u skladu s člankom 20. Zakona i Pravilnikom o obavljanju poslova zaštite na radu (NN broj 112/14., 43/15., 72/15. i 140/15., - dalje Pravilnik).

Poslove zaštite na radu u osnovnim i srednjim školama u skladu s procjenom rizika, stanjem zaštite na radu i brojem radnika **mogu obavljati radnici školske ustanove kao stručnjaci zaštite na radu I stupnja[[1]](#footnote-1), ili kao stručnjaci zaštite na radu II stupnja[[2]](#footnote-2), ili kao ovlaštenici[[3]](#footnote-3)** s tim da moraju imati odgovarajuće obrazovanje iz područja tehničkih, biotehničkih ili prirodnih znanosti ili iz drugog područja koje odgovara djelatnosti poslodavca.

Propisani uvjeti za obavljanje poslova zaštite na radu razlikuju se ovisno o broju zaposlenih radnika u pojedinoj obrazovnoj ustanovi i ukupnoj veličini procijenjenih rizika.

Ako obrazovna ustanova zapošljava do uključivo 49 radnika poslove zaštite na radu **može obavljati stručnjak zaštite na radu I stupnja, ili stručnjak zaštite na radu II stupnja, ili poslodavac sam, ili njegov ovlaštenik, ili ustanova ovlaštena za poslove zaštite na radu temeljem ugovora o obavljanju poslova zaštite na radu.**

**Poslodavac sam ili njegov ovlaštenik** može obavljati poslove zaštite na radu u ustanovi koja zapošljava do uključivo 49 radnika**,** ako:

1) ispunjava uvjete za stručnjaka zaštite na radu I. stupnja, ili

2) je stekao potrebna znanja iz zaštite na radu tijekom redovnog školovanja, ili

3) je položio državni stručni ispit za poslove građenja ili projektiranja kojima je obuhvaćena i materija zaštite na radu, ili

4) je položio majstorski ispit u djelatnosti koju obavlja, u kojemu je bila obuhvaćena i zaštita na radu.

U iznimnim okolnostima zbog objektivnih i opravdanih razloga navedenih u članku 5. Pravilnika poslodavac **može ugovoriti obavljanje poslova zaštite na radu s osobom ovlaštenom za obavljanje poslova zaštite na radu**. (Registar ovlaštenih osoba: <http://zuznr.hr/znr/ovlastenja/>)

U ustanovi koja zapošljava **od 50 do uključivo 249 radnika,** **poslove zaštite na radu obavlja najmanje jedan stručnjak zaštite na radu II. stupnja.** *Iznimno kod poslodavca koji zapošljava od 50 do uključivo 249 radnika i kod kojeg najmanje 80 posto radnika obavlja isključivo poslove s malim rizicima*, **poslove zaštite na radu može obavljati stručnjak zaštite na radu I. stupnja** (članak 7. Pravilnika).

**Radi osiguranja primjene odredbe članka 20. Zakona i članka 6. i 7. Pravilnika, potrebno je da ravnatelj ustanove kao poslodavac sklopi dodatak ugovora o radu za obavljanje poslova zaštite na radu s radnikom školske ustanove** koji ispunjava uvjete za obavljanje tih poslova.

Dodatkom ugovora o radu potrebno je između ostaloga utvrditi i potrebno radno vrijeme u kojem će uz poslove radnog mjesta, radnik obavljati i poslove zaštite na radu (na pr. određeni dan/i u tjednu 4 sata).

Poslodavac **je obvezan radniku školske ustanove** koji će obavljati poslove zaštite na radu u skladu s člankom 21. i 22. Zakona **omogućiti ispunjavanje prava i obveza te mu osigurati sve uvjete za nesmetano obavljanje poslova.**

U slučaju da među zaposlenima nema stručnjaka zaštite na radu potrebno je odrediti radnika školske ustanove te ga uputiti na polaganje ispita za stručnjaka zaštite na radu (prijava i polaganje u Ministarstvu rada i mirovinskoga sustava) ili na specijalističko usavršavanje iz zaštite na radu u ovlaštenu ustanovu za obrazovanje odraslih po programu odobrenom od tijela nadležnog za obrazovanje.

Za sve potrebne dodatne informacije i pružanje stručne pomoći u provedbi ove upute možete se obratiti Zavodu za unapređivanje zaštite na radu, kao središnjoj javnoj ustanovi Republike Hrvatske ([ravnateljstvo@zuznr.hr](mailto:ravnateljstvo@zuznr.hr), 🕻 +385 1 6459 220)

S poštovanjem,

POMOĆNIK MINISTRICE

Prof. Momir Karin

1. Stručnjak zaštite na radu I. stupnja je osoba koja ima najmanje srednju školsku ili srednju stručnu spremu i koja:  
   1) je položila opći dio stručnog ispita za stručnjaka zaštite na radu, ili  
   2) ima srednju školsku ili srednju stručnu spremu i priznat joj je status stručnjaka zaštite na radu, ili  
   3) posjeduje uvjerenje o položenom specijalističkom usavršavanju iz zaštite na radu po programu odobrenom od tijela nadležnog za obrazovanje. [↑](#footnote-ref-1)
2. Stručnjak zaštite na radu II. stupnja je osoba koja ima završen najmanje preddiplomski studij sa stečenim nazivom prvostupnik (baccalaureus) i koja:  
   1) je položila opći i posebni dio stručnog ispita za stručnjaka zaštite na radu ili  
   2) ima priznat status stručnjaka zaštite na radu. [↑](#footnote-ref-2)
3. Ovlaštenik je radnik kojemu je poslodavac, neovisno o drugim ugovorenim poslovima, dao ovlaštenja za provedbu zaštite na radu [↑](#footnote-ref-3)